
Text rozhodnutia
Súd: Krajský súd Bratislava Spisová značka: 17Cb/154/2003 Identifikačné číslo súdneho spisu: 1003897950 Dátum vydania rozhodnutia: 12. 02. 2015 Meno a priezvisko sudcu, VSÚ: JUDr. Peter Pospech ECLI: ECLI:SK:KSBA:2015:1003897950.5 ROZSUDOK V MENE SLOVENSKEJ REPUBLIKY Krajský súd v Bratislave pred samosudcom JUDr. Petrom Pospechom, v právnej veci žalobcu: Z. C., nar. XX.XX.XXXX, C. Z.Á. X. XXX/XX, XXX XX S., proti žalovanému: 1. dôchodková, a.s., Nám. 1. mája č. 14, 811 06 Bratislava, IČO: 31 400 469, o zaplatenie sumy 1.370,24 Eur (41.280,- Sk) istiny s príslušenstvom, takto r o z h o d o l : Žalovaný, 1. dôchodková, a.s. Bratislava, je povinný zaplatiť žalobcovi sumu 1.370,24 Eur, t.j. 41.280,- Sk so 10 % úrokom z omeškania odo dňa 9.6.2003 do zaplatenia a trovy konania v sume 68,40 Eur (2.060,- Sk) z titulu zaplatenia súdneho poplatku a to do 3 dní od právoplatnosti rozhodnutia. Odôvodnenie o d ô v o d n e n i e : Žalobným návrhom došlým Okresnému súdu Bratislava I dňa 29.09.2003, si žalobca uplatnil nárok na zaplatenie sumy 41.280,- Sk istiny s príslušenstvom s nasledovným odôvodnením. Žalobca dňa 8.6.2000 uzavrel so žalovaným zmluvu o odkúpení akcií 1. garantovanej, a.s., č. XXXXXX XXX. Predmetom tejto zmluvy zo dňa 8.6.2000 bol predaj akcií 1. garantovanej, a.s. v menovitej hodnote 24.000,- Sk žalobcovi. V predmetnej zmluve sa žalovaný zaviazal, že kúpi od žalobcu - akcionára, za 3 roky od nadobudnutia účinnosti zmluvy, t.j. od 8.6.2000 jeho akcie od 1. garantovanej, a.s., ktoré nadobudol v zmysle čl. I, bod 1 zmluvy, za cenu 1,72-násobne väčšiu, ako je jej menovitá hodnota. V čl. II, bod 2 tejto zmluvy sa žalovaný zaviazal predčasne odkúpiť od žalobcu akcie 1. garantovanej a vyplatiť za ne do 3 mesiacov odo dňa, ku ktorému to žalobca žiada, alikvotnú čiastku. K tomuto sa žalovaný zaviazal v prípade, ak o to akcionár požiada a najskôr po roku od nadobudnutia účinnosti zmluvy. Na základe čl. II bod 2, teda žalobca listom zo dňa 19.4.2002 požiadal žalovaného o predčasné odkúpenie akcií 1. garantovanej, a.s. podľa zmluvy č. XXXXXX XXX. Žalovaný reagoval na žiadosť žalobcu listom, v ktorom odmietol okamžité vyplatenie celej sumy z dôvodu predčasného ukončenia zmluvy. Žalobca však nesúhlasil s navrhovanými variantami, odmietol podpísať dodatok k zmluve č. XXXXXX XXX zo dňa 8.6.2000 a žiadal žalovaného, aby mu bola vyplatená celá suma v riadnom termíne a v plnej výške, tak, ako na to mal žalobca právo podľa čl. II bod 2 zmluvy. Žalovaný žalobcovi dlžnú sumu neuhradil napriek tomu, že sa žalobcovi v zmluve č. XXXXXX XXX zaviazal k odkúpeniu akcií. Súčasťou nároku bol pôvodne aj úrok z omeškania vo výške 16,5 % z dlžnej sumy. Písomným podaním došlým Krajskému súdu v Bratislave dňa 24.10.2003, postúpil Okresný súd Bratislave I spisový materiál na ďalšie konanie Krajskému súdu v Bratislave na ďalšie konanie podľa § 9 ods. 3 písm. k) OSP. .Krajský súd v Bratislave zistil, že predmetom sporu je zaplatenie sumy 1.370,24 Eur, t.j. 41.280,- Sk istiny s príslušenstvom - 16,5% úrokom z omeškania, na základe uzatvorenej zmluvy medzi žalobcom a žalovaným o odkúpení akcií 1. garantovanej, a.s., č. XXXXXX XXX, ktorú obe zmluvné strany podpísali dňa 22.2.2002. Predmetom tejto zmluvy bol predaj akcií 1. garantovanej a.s. v menovitej hodnote 24.000,- Sk. Po výzve Krajského súdu v Bratislave pod sp. zn. 15 Rob/276/2003 zo dňa 20.11.2003 zaplatil žalobca súdny poplatok v sume t.č. 2.060,- Sk, t.j. 68,40 Eur. Krajský súd v Bratislave vydal v predmetnej veci platobný rozkaz pod č.k. 15 Rob/276/2003 zo dňa 3.12.2003, proti ktorému bol zo strany žalovaného podaný odpor, v ktorom žalovaný uviedol, že žalobcom uplatnená výška úrokov nie je správna a na základe dôvodov ktoré uviedol v odpore proti vydanému platobnému rozkazu je toho názoru, že v danom prípade neboli splnené podmienky pre vydanie platobného rozkazu. Vzhľadom k tomu žiadal vydaný platobný rozkaz zrušiť a vrátiť konajúcemu súdu na nariadenie pojednávania. Dňa 23.2.2004 súd obdržal písomné vyjadrenie žalobcu, v ktorom trvá na svojom pôvodnom návrhu a žiada priznať dlžnú sumu vo výške 41.280,- Sk a úrok z omeškania 16,5%. V predmetnej veci bolo rozhodnuté rozsudkom Krajského súdu v Bratislave, č.k. 17Cb/154/2003 zo dňa 10.12.2004, ktorým súd zaviazal žalovaného k zaplateniu dlžnej čiastky 41.280,- Sk, spolu s 10% úrokom z omeškania ročne od 9.6.2003 do zaplatenia a trovy konania 2.060,- Sk. Proti tomuto rozhodnutiu bolo zo strany žalovaného podané odvolanie, v ktorom žalovaný navrhol napadnuté rozhodnutie zrušiť a vec vrátiť súdu prvého stupňa na nové konanie a rozhodnutie. K odvolaniu žalovaného sa písomne vyjadril žalobca, ktorý považoval vydaný rozsudok za vecne správny. Písomným podaním zo dňa 6.4.2005 súd oznámil žalobcovi, že uznesením Krajského súdu v Bratislave bol na majetok žalovaného vyhlásený konkurz pod sp. zn. 1K 136/2004 a preto je konanie v predmetnej veci prerušené. Uznesením pod č.k. 17Cb/154/2003 zo dňa 10.8.2005 súd konanie prerušil podľa ust. §14 ods. 1 písm. d/ zák.č. 328/1991 Zb. o konkurze a vyrovnaní. Uznesením zo dňa 10.8.2005 súd nepriznal žalovanému oslobodenie od zaplatenia súdneho poplatku, proti ktorému bolo zo strany správcu konkurznej podstaty úpadcu JUDr. Ingrid Gyokeresovej podané odvolanie, kde žiadala žiadosti o oslobodenie od zaplatenia súdneho poplatku vyhovieť a navrhla konanie pod sp. zn. 17Cb/154/2003 prerušiť. Uznesením NS SR č.k. 6Obo/310/2005 zo dňa 25.10.2005 bolo napadnuté uznesenie potvrdené. Podľa úradného záznamu zo dňa 18.12.2006 bolo zistené, že pohľadávka žalobcu bola SKP úpadcu popretá. Incidenčná žaloba je evidovaná pod sp. zn. 5Cbi/97/2006. Uznesením pod sp. zn. 5Cbi/97/2006 zo dňa 27.9.2006 bolo konanie zastavené. Písomným podaním došlým Krajskému súdu v Bratislave, nový správca konkurznej podstaty JUDr. Peter Kubík nesúhlasil s pokračovaním v konaní. Uznesením pod sp. zn. 1K 136/2004 zo dňa 15.5.2012 konkurzný súd zrušil konkurz vyhlásený uznesením tunajšieho súdu dňa 29.3.2005 pod č.k. 1K 136/2004 z dôvodu, že nie sú predpoklady pre konkurz a súčasne JUDr. Kubíka zbavil funkcie SKP. Uznesením NS SR č.k. 1Obo/59/2012 zo dňa 28.10.2014 bol rozsudok Krajského súdu v Bratislave č.k. 17Cb/154/2003 zo dňa 10.12.2004 zrušený a vec bola vrátená prvostupňovému súdu na nové konanie. V novom konaní súd zistil, že predmetom sporu je zaplatenie sumy 1.370,24 Eur, t.j. 41.280,- Sk titulom zaplatenia dlžnej sumy na základe zmluvy o odkúpení akcií 1. garantovanej, ktorej predmetom bolo odkúpenie akcií 1. garantovanej a.s. v menovitej hodnote 24.000,- Sk. Žalobca sa z pojednávania ospravedlnil z vážnych rodinných dôvodov a súhlasil, aby súd konal a rozhodol v jeho neprítomnosti. Žalovaný sa pojednávania taktiež nezúčastnil a preto súd po prijatí procesného uznesenia konal a rozhodol podľa § 101 ods. 2 OSP. Z aktuálneho výpisu z obchodného registra zistil, že označený žalovaný v čase rozhodnutia nebol vymazaný z obchodného registra. K doručeniu predvolania došlo postupom podľa § 48 ods. 2 OSP, podľa ktorého, ak nie je možné zásielku doručiť právnickej osobe na adresu jej sídla uvedenú v obchodnom registri, alebo v inom registri, v ktorom je právnická osoba zapísaná a jej iná adresa súdu nie je známa, písomnosť sa považuje za doručenú po 3 dňoch od vrátenia nedoručenej zásielky súdu. Po vykonanom dokazovaní súd dospel k záveru, že nárok žalobcu je oprávnený a preto zaviazal žalovaného k zaplateniu sumy 1.370,24 Eur, t.j. 41.280,-Sk. Vzhľadom k nezaplateniu dlžnej sumy v lehote splatnosti, súd priznal žalobcovi 10% úrok z omeškania z dlžnej sumy odo dňa 9.6.2003 do zaplatenia dlžnej sumy. Výrok o trovách konania konajúci súd oprel o úspešnosť žalobcu v spore, ktorému priznal trovy konania v zaplatenom súdnom poplatku v sume 68,40 Eur (2.060,- Sk).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2015:1003897950.5 (dáta aktuálne k 14. 11. 2026). Záväzné je znenie zverejnené súdom.




